Wie se mening glo jy? | Netwerk24
Deur Stephan Joubert 03 April 2019 00:00
Almal het opinies. Tog is nie alle menings altyd ewe geldig nie. As ek in ’n vliegtuig sit, is die vlieënier se mening oor hoe om hierdie masjien in die lug te hou beslissend, nie die passasier langs my s’n nie. As ek by my tandarts is, vertrou ek sy mening ligjare meer as my eie, of as Google s’n.
Ek glo dieselfde oor die Bybel. Ek weet baie mense het menings oor die Bybel, maar party mense se stem dra vir my meer gewig as ander s’n. Ek praat van diegene wat deur God toegerus is om die Skrif reg uit te lê.
Filippus, van wie Handelinge 8 vertel, was een so ’n persoon. Hier word hy gestuur na die hofdienaar van Etiopië wat die Bybel gelees het sonder om te verstaan wat dit beteken. Filippus moet dan vir hom die Skrif uitlê. Ons elkeen kort ’n Filippus in ons lewe wanneer ons ons menings vorm oor die Bybel. O ja, en ook die Heilige Gees se leiding.